Osallistuin eilen Ben Furmanin lyhytterapiakoulutuskurssiin yhden päivän vieraana ja tarkkailijana. Häneen henkilöityy paljon klassisen mielenterveystyön ja varsinkin sen freudilaiseen perinteeseen kohdistuva kritiikki. Hän korostaa lyhyiden kohtaamisten merkitystä, ongelmien käytännöllistä ja sosiaalista puolta ja ihmisessä itsessään olevien voimavarojen käyttöönottoa. Yhdyn hänen kritiikkiinsä ja ihailen lyhytterapian käytännöllisyyttä, perhekeskeisyyttä ja realistista arkisuutta. Vierastan sen puitteissa luotua uutta pikaratkaisuihin pyrkivää kaavamaisuutta.

Lyhytterapian arvioiminen ei kuitenkaan ole aiheeni. Se on erittäin tervetullut vaihtoehto maahamme jonka virallinen mielenterveystyö on Euroopan freudilaisin käytännöltään.

Vierailun ja sen yhteydessä käymieni keskustelujen seurauksena arvostukseni omaa työtämme kohtaan sai uutta pontta. En ole koskaan yrittänyt perustaa uutta “liikettä“ tai koulukuntaa, enkä ole koskaan yrittänyt sitoa ihmisiä itseni seuraajiksi. Rahaa työmme tukemiseksi olen kyllä aina pyytänyt mutta sitäkin aika anteeksipyydellen. Nyt haluan kertoa missä valossa näen meidän työmme merkityksen.

Systeemien ulkopuolella.

Olen nuoresta asti ollut hyvin kutsumustietoinen. Vanhempani vihkivät esikoisensa Jumalan palvelijaksi heti syntymäni jälkeen. Olin aika vihainen kun teini-iän kapinavaiheessa sain vahingossa siitä tietää. Johtuneeko siitä tai ei, olen alusta lähtien ollut siunattu tai/ja kirottu vahvalla päämäärätietoisuudella. Se ei ollut akateemista kunnianhimoa eikä rikkaaksi tulemisen unelmaa. Melkein nolottaa käyttää näin idealistisia sanoja, mutta halusin tulla hyväksi ihmiseksi joka johtaa muita Jumalan tuntemiseen.

Jostain olin kuitenkin saanut myös tietyn systeemien vastaisen anarkistisen hengen joka alusta lähtien ohjasi minut tuttujen vaikutuskanavien ulkopuolelle. Ylioppilaskirjoitusten jälkeen en harkinnutkaan yliopistoon menemistä. Tylsien kouluvuosian jälkeen en halunnut lukea enää yhtään mielenkiinnotonta kirjaa pelkästään jonkun arvosanan tai tittelin takia. En toki vihannut opiskelua. Pikemminkin rakastin sitä liikaa antaakseni sitä minkään muun kuin sydämeni ohjattavaksi.

Ensimmäiset aikuiset valintani jättivät minut “systeemin“ ulkopuolelle. Olin töissä tehtaalla, siivosin toimistoja ja tarjouduin ilmaiseksi työntekijäksi Helsingin ensimmäiseen kristilliseen kirjakauppaan vain saadakseni olla lähellä rakastamiani kirjoja.

Siitä on yli kahdenkymmenen vuoden hyppäys tähän päivään. Edelleen elän aikalailla systeemien ulkopuolella. Ystävyyden Majatalossa otamme kristillisyytemme vakavasti. Emme silti edusta mitään kristillistä järjestöä herätysliikettä tai seurakuntaa. Vaikka olen helluntalaisperheen lapsi ja aikanaan toiminut luennoitsijana monessa herätysliikkeessä kuulun nykyään luterilaiseen kirkkoon mm siitä syystä että se jättää minut rauhaan. Se että kirkko ei hengitä niskaani kysellen kuinka hyvin tällä hetkellä täytän kunnon uskovaisuuden kaavoja tuntuu suurelta armolta vaikka se käytännössä ehkä on pelkkää välinpitämättömyyttä.

Meidän työssämme myös psykologinen ja sosiaalinen realismi on erittäin tärkeä ulottuvuus. Silti olemme amatööreinä myös mielenterveystyön “systeemien“ ulkopuolella. Vaikka olen vuosien aikana aina yrittänyt kirjoituksissani ja työssäni yhdistää psykologiaa ja hengellisyyttä en ole koskaan ollut kiinnostunut luomaan siitä mitään uutta systeemiä, menetelmää tai edes epävirallista koulukuntaa.

Tunnen kyllä kateutta ystäviäni ja kollegoitani kohtaan jotka ovat eri systeemeissä luoneet uransa ja saaneet siitä julkista tunnustusta. Silti alan yhä enemmän arvostaa omaa asemaamme valtarakenteiden varjossa.

Ystävyyden Majatalo on kasvanut ulkopuoliseksi saarekkeeksi jonne hakeutuu sekä uskonnollisten systeemien runtelemia, että virallisen mielenterveystyön jalkoihin jääneitä ihmisiä. Meillä käy kummankin systeemin palvelijoita, jotka eivät omien kuvioidensa sisällä uskalla luottamuksella hakea apua, koska sana aina leviää. Samalla meillä käy kummankin systeemin uhreja. Toisia on totuttu kutsumaan uskontovammaisiksi ja toisia olemme alkaneet kutsua terapiavammaisiksi.

Systeemien sortuessa

Kolmas systeemi jonka perusteet ovat myös murtumassa on kaikkivoivan äitivaltion luoma sosiaaliturva. Sen seurauksena virallinen mielenterveystyö joutuu pulaan. Kela ei pystykään tarjoamaan monivuotista terapiaa kenelle tahansa ja mielisairaalat joutuvat supistamaan palvelujaan. Valtiokirkon asemasta ei vielä puhuta paljon, mutta ihmettelen suuresti jos kirkko voi vielä kymmenen tai kahdenkymmenen vuoden jälkeen turvautua kirkollisveroon.

Koko kansa joutuu opettelemaan ihan uusia (tai ihan vanhoja) keskinäisen yhteistyön ja avunannon muotoja. Kun ei enää ole olemassa anonyymejä instituutioita pelastamassa meitä jokaisesta hädästä joudumme pakosta opettelemaan sekä käytännöllistä, taloudellista, henkistä ja hengellistä lähimmäisen kohtaamista - sekä avun antajina, että avun pyytäjinä.

Olemme oppineet varomaan kuntien ja kaupunkien maksusitoumuksella tänne tulevia ihmisiä. He ovat usein oppineet elämään valtion itsestään selvillä rahoilla. “Koska sosiaalitoimisto maksaa teidän täytyy hoitaa minut niin kuin minä tahdon.“ (Eivät kaikki tietenkään näin asennoidu). Ne jotka tulevat tänne maksukyvyttäminä ilman minkään virallisen tahon rahoitusta tajuavat heti, että heidän saamansa apu on ystävien antamaa. Jokainen markka on täynnä jonkun ihmisen hyvää tahtoa. Kumpa olisitte näkemässä kuinka paljon kiitollisuutta ja omavastuisuutta sellainen taju herättää.

Avoimet ovet

Te työmme tukijoina ette ole itsestään selvä virallinen taho, jonka itsestään selvä velvollisuus on hoitaa tänne tulevat ihmiset. Me emme ole jonkun instituution palkkaamia ihmisiä tai edes raha-automaattiyhdistyksen tukemia työn tekijöitä jotka tekevät työtään vain koska joku maksaa heille palkkaa.

Vaikka emme olisi yhtään sen parempia ihmisten auttajia kuin virallisten systeemien ammatiauttajat, niin meidän uskottavuutemme tulee paljon painoarvoisemmaksi vain sen kautta, että koko homma on yksityisten ihmisten vapaaehtoisten lahjojen varassa toimiva.

Iltapalalla syöty sämpyläkin maistuu paljon paremmalta vain siksi että se on vapaaehtoisen talkoolaisen rakkudella leipoma. Joskus olen itsekin ihmetellyt minkä makuisia sämpylöitä ihmiset ovat kiitelleet. Kaikessa vapaaehtoisesti annetussa maistuu hyvyys aivan toisella tavalla kuin siinä minkä anonyymi valtio antaa, koska “sehän on vain valtion velvollisuus minua kohtaan.“
Katselin pääsiäisenä Anna-Maija Raittilan haastattelua televisiosta. Vahvimmin minulle jäi mieleen hänen 60-luvula esittämänsä kysymys eräälle vanhalle fransiskaanimunkille: “miten me luterilaisina voisimme tulla fransiskaaneiksi?“ “Älkää ottako sitä niin vakavasti. Riittää kun pidätte kotinne ovet avoinna. Se riittää.“

Ystävyyden Majatalon yhtenä tehtävänä on rohkaista ihmisten uskoa siihen, että jokainen koti ja jokainen sydän voi olla Ystävyyden Majatalo. Suurien ja itsestään selvien rakennelmien sortuessa meidän on opittava kolkuttamaan naapurin ovea joko avun pyytäjinä tai avun antajina.

Olemme saaneet satoja kirjeitä ja puhelinsoittoja ihmisiltä, joille Ystäväkirjeiden teemat ovat vastanneet heidän omaa kasvuprosessiaan. Toiset tarvitsevat enemmän. He tulevat kurssille tai muuten vain käymään. Kohtaamme 800 -tuhat ihmistä vuodessa täällä Ystävyyden Majatalossa.

Jos historia kestää vielä pitkään tulevaisuus näyttää olemmeko itse olleet jonkun uuden asian pioneereja vai emme. Olisi ihan mukavaa jos niin olisi. Toisaalta minusta tuntuu, että jokainen uusi sukupolvi kristittyjä joutuu muuttuvassa maailmassa olemaan pioneeri soveltaessaan vanhaa uskoa uusiin olosuhteisiin. Jos uskot, että meillä systeemien ulkopuolella on tärkeä tehtävä, niin osallistu talkoisiin.

